AQSh elchisi: O'zbekiston bilan til topishishga umid bor
Elchi Richard Norlandning aytishicha, munosabatlar rivojlanmoqda. Lekin oldinda yechimini kutayotgan muammolar talaygina. AQShning Mark
AQShning O’zbekistondagi elchisi Richard Norlandning Toshkentda jurnalistlar bilan uchrashib, ayrim muhim masalalarga aniqlik kiritgan. Uning aytishicha AQSh va O`zbekiston o`rtasida harbiy aerodomdan foydalanish haqida ikki tomonlama bitim imzolanmagan. O`zbekistonda AQSh o'z harbiy bazasiga ega emas va Amerika harbiylarining NATO doirasida O'zbekiston orqali Afg`onistonga safarbar etilishi rasmiy Toshkent bilan alohida muhokama etiladi. Elchi Norland O`zbekistonda 2008 yildan boshlab o`lim jazosi bekor qilingani va hibsga olish sanksiyasining sudlar vakolatiga o`tkazilganini yuqori baholagan. Xalqaro hamjamiyat O`zbekiston hukumatini yakkalamoqchi emas, balki hamkorlik va o’zaro muloqot yo’lga qo’ymoqchi deydi u. AQSh davlat kotibining Markaziy Osiyo bo`yicha muvaqqat muovini Pamela Spratlen uch kunga O`zbekistonga tashrif buyurgan. Respublika rasmiylari bilan uchrashuvlarda Spratlen xonim Afg`onistondagi vaziyat, xavfsizlik, inson huquqlari, iqtisoiy aloqalar va madaniy rishtalar yuzasidan gaplashadi. Elchi Norland fikricha “General Motors” kompaniyasining O`zbekistonda ish boshlashi ulkan iqtisodiy qadam. Lekin, deydi u, biznes munosabatlarining taraqqiy etishi yo'lida to'siqlar bor. "Sir emaski, AQShning O`zbekistonda ishlayotgan ayrim kompaniyalari iqtisodiy muhitdan xursand emas. Birinchi darajadagi muammo konvertatsiya masalasi bo`lib qolmoqda. Biroq “General Motors” kompaniyasi biznes uchun O`zbekistonni tanlashi progress deya baholanishi mumkin”, - deb ta'kidlaydi Richard Norland. Yaqinda O`zbekiston prezidenti farmoniga muvofiq “UzDaewoo Avto” zavodi qoshida AQShning “General Motors” kompaniyasi bilan hamkorlikda qo`shma korxona tashkil etildi. Korxona 5 yil muddatga soliqlardan ozod qilindi. Elchining aytishicha talabalar orasida yaxshi tanilgan ACCELS va IREX kabi tashkilotlarni O`zbekistonga qaytarish haqida ham muzokaralar ketmoqda.